लल्लवाख दी इक इब्बी खासीयत ऐ जे जिसलै संगीतकार इसगी तर्ज लाइयै गान्दे न तां श्रोताएं दे चित्त मस्ती च इन्ने डुब्बी जन्दे न जे शब्दें च ब्यान करना मुमकन नेईं। ए वाख सिर्फ उपराले सन्दोख यानी मनोरञ्जन जां फ्ही सुनने दा शौक पूरने आस्तै नेईं लिखे गेदे बल्कि अध्यात्मवाद दे गूढ़ ते गम्भीर तजरबे दी तर्जमानी करने आस्तै लिखे गेदे न। इस करी इन्दे पठन-श्रवण थमां प्राप्त होने आले नन्दै गी शब्दे दी सीमा-रेखा च नेईं ब’न्नेआ जाई सकदा। लल्लवाख असेंगी पुश्तैनी जैदाद दे रूपै च थ्होए दे न ते एह् साढ़ी अनमोल बरासत ऐ जिस च छे सौ ब’रें थमां बद्ध अरसा बीती जाने पर बी युगा दी त्र्रांति दा कोई असर नेईं पेआ ते नां गै कोई राक-रकौट आई। बीह्‌मी सदी दे इस साईंसी ते तकनीकी युगा च बी अस लल्लवाख गी उस्सै ज़ोक-शौक कन्नै सुनने आं जियां साढ़े बजुर्ग सूफियाना संगीत दियें मैंह्‌फलें च बेहियै कांगड़ी, हुक्का ते समावार दी रहोली साज-सन्तूर कन्नै लल्लवाख सुनदे होई सरूर च सिर ल्हाई-ल्हाई (‘अश-अश’ (वाह-वाह) करदे हे। एह् वाख माह्‌नु गी इस बनौटी संसार रूपी भवसागर दे भंवर चा बाह्‌र कड्ढियै संसारी दुक्खें थमां मुक्ति दोआंदे न।